Plavi jahač

Plavi jahač (njem. Der Blaue Reiter) ekspresionistička je umjetnička grupa. Udrugu proizašlu iz Neue Künstlervereinigung München 1911. u Münchenu su osnovali Vasilij Kandinski i Franz Marc. Ostali značajni članovi bili su Alexej von Jawlensky, Paul Klee, August Macke i Gabriele Münter.

Osnovna namjera ovih umjetnika bila je slobodno, prijateljsko okupljanje istomišljenika bez određenog programa. Tako su oni zadržali mogućnost stvaranja ili razvitka vlastitog stila. Ime su dobili po istoimenoj slici Kandinskog iz 1903. Nasuprot drugoj velikoj umjetničkoj grupi njemačkog ekspresionizma (Die Brücke), namjere Plavog jahača nisu bile usmjerene prema kritičkom suočavanju sa stvarnošću nego prema slikarskom, više intelektualnom i spiritualnom poimanju umjetnosti.

Pripadnici grupe podržavajući ideju o umjetnosti Kandinskog (o spiritualnom o umjetnosti 1912), tražili su nove izražajne mogućnosti i naglašavajući samosvjesnost boje i oblika težili apstrakciji. Za pripadnike Plavog jahača značajno je da su bili vrlo otvoreni prema drugim umjetničkim strujanjima (ponajprije prema Delaunayevu orfizmu) te narodnoj umjetnosti. Stoga su članovi grupe svojoj prvoj programskoj izložbi (1911) nastojali dati međunarodno obilježje. Nakon izbijanja Prvog svjetskog rata grupa je raspuštena. Međutim, njene ideje i dalje su živjele među bivšim članovima Bauhausa i znatno utjecale na područja apstraktne umjetnosti.

Kategorija:Slikarstvo
Kategorija:Umjetnost Zapada